

Република Македонија

МИНИСТЕРСТВО ЗА ОБРАЗОВАНИЕ И НАУКА

##### ПРЕДЛОГ НА ЗАКОН

ЗА ДОПОЛНУВАЊЕ НА ЗАКОНОТ

ЗА СРЕДНОТО ОБРАЗОВАНИЕ,

ПО СКРАТЕНА ПОСТАПКА

# Скопје, Јуни 2013 година

ВОВЕД

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ

Во Законот за средното образование („Службен весник на Република Македонија” бр. 44/95, 24/96, 34/96, 35/97, 82/99, 29/02, 40/03, 42/03, 67/04, 55/05, 113/05, 35/06, 30/07, 49/07, 81/08, 92/08, 33/10, 116/10, 156/10, 18/11, 51/11, 6/12, 100/12 и 24/13) не е целосно регулиран работниот однос на директорот за времетрањето на мандатот, како и по завршувањето на мандатот. За таа цел се предлагаат дополнувања кои ги допрецизираат постојните законски одредби и се предлага на директорот да му мирува работниот однос во установата во која работел пред да биде избран за директор, за времетраење на неговиот мандат како директор на средно училиште. Заради потребата од допрецизирање на горенаведените состојби во Законот за средното образование се пристапи кон дополнување на Законот за средното образование.

II. ЦЕЛИ, НАЧЕЛА И ОСНОВНИ РЕШЕНИЈА

Основна цел на предложеното дополнување на Законот за средното образование е нормирање на одредени ситуации од праксата кои со примената на законот се покажа дека се правно нерегулирани или дека се недоволно прецизно регулирани.

Предлог- законот се заснова на начелата врз основа на кои е донесен и Законот за средното образование.

 III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Овој закон не предизвикува фискални импликации.

IV. ПРОЦЕНА НА ФИНАНСИСКИТЕ СРЕДСТВАА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

 Овој закон не предизвикува материјални обврски за одделни субјекти.

 Средствата се обезбедуваат од Буџетот на Република Македонија.

1. СКРАТЕНА ПОСТАПКА ЗА ДОНЕСУВАЊЕ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА СРЕДНОТО ОБРАЗОВАНИЕ

Со оглед на тоа што се исполнети случаите утврдени во член 170 алинеја 1 од Деловникот на Собранието на Република Македонија, односно не е во прашање донесување на сложен и обемен закон, се предлага Законот за дополнување на Закон за средното образование, да се донесе по скратена постапка.

##### ПРЕДЛОГ НА ЗАКОН ЗА ДОПОЛНУВАЊЕ НА

##### ЗАКОНОТ ЗА СРЕДНОТО ОБРАЗОВАНИЕ

Член 1

Во Законот за средното образование („Службен весник на Република Македонија” бр. 44/95, 24/96, 34/96, 35/97, 82/99, 29/02, 40/03, 42/03, 67/04, 55/05, 113/05, 35/06, 30/07, 49/07, 81/08, 92/08, 33/10, 116/10, 156/10, 18/11, 51/11, 6/12, 100/12 и 24/13) во член 91 по ставот (13) се додава нов став (14), кој гласи:

„(14) На наставник, педагог или психолог кој е избран за директор на средно училишта, му мирува работниот однос за време на вршење на функцијата директор на средно училишта и има право, во рок од 15 дена по престанувањето на функцијата што ја вршел, да се врати на работа кај работодавачот каде работел пред да биде избран за директор, за вршење на работи кои одговараат на неговиот степен на стручна подготовка.“

Член 2

Постојните директори на средните училишта избрани пред влегување во сила на овој закон, имаат право, во рок од 15 дена по престанувањето на функцијата што ја вршат, да се вратат на работа во училиштето каде работеле пред да бидат избрани за директор, за вршење на работи кои одговараат на нивниот степен на стручна подготовка.

Член 3

Се овластува Законодавно-правната комисија на Собранието на Република Македонија да утврди пречистен текст на Законот за средното образование.

Член 4

Овој закон влегува во сила осмиот ден од денот на објавувањето во „Службен весник на Република Македонија”.

ОБРАЗЛОЖЕНИЕ НА ПРЕДЛОГ-ЗАКОНОТ ЗА ДОПОЛНУВАЊЕ НА ЗАКОНОТ ЗА СРЕДНОТО ОБРАЗОВАНИЕ

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ НА ЗАКОНОТ ЗА ДОПОЛНУВАЊЕ НА ЗАКОНОТ ЗА СРЕДНОТО ОБРАЗОВАНИЕ

Со членот 1 се допрецизира постојното законско решение во членот 91 со што се дава можност на наставник или стручен соработник кој е избран за директор на средно училишта, му мирува работниот однос за време на вршење на функцијата директор на средно училишта и има право, во рок од 15 дена по престанувањето на функцијата што ја вршел, да се врати на работа кај работодавачот каде работел пред да биде избран за директор, за вршење на работи кои одговараат на неговиот степен на стручна подготовка.

Со член 2 се додава нова преодна одредба која регулира дека постојните директори на средните училишта избрани пред влегување во сила на овој закон, имаат право, во рок од 15 дена по престанувањето на функцијата што ја вршат, да се вратат на работа во училиштето каде работеле пред да бидат избрани за директор, за вршење на работи кои одговараат на нивниот степен на стручна подготовка.

Со член 3 се овластува Законодавно-правната комисија на Собранието на Република Македонија да утврди пречистен текст на Законот за средното образование.

Со членот 4 се уредува влегувањето во сила на законот.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Со оглед на тоа што со овој законот се врши дополнување на постојните одредби од Законот за средното образование, решенијата содржани во одредбите се меѓусебно поврзани и чинат една правна целина.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со измените и дополнувањата на законот се очекува подобрување на квалитетот на наставата.

ОДРЕДБА ОД ЗАКОНОТ ЗА СРЕДНОТО ОБРАЗОВАНИЕ

КОЈА СЕ ДОПОЛНУВА

##### Член 91

(1) Директорот е раководен орган на јавното средно училиште и одговорен за законитост во работата и за материјално-финансиското работење на училиштето.

(2) За директор на јавно средно училиште се избира лице кое покрај  општите услови утврдени со закон ги исполнува условите за наставник, педагог или психолог во средно училиште, има високо образование, пет години работно искуство во установа за воспитно-образовна работа верифицирана од Министерството и положен испит за директор.

(3) По исклучок, доколку нема пријавено кандидат со положен испит за директор, за директор може да биде избрано и лице кое не положило испит за директор, но е должно истиот да го положи во рок од една година од денот на изборот за директор.

(4) Доколку избраниот директор не го положи испитот за директор во рокот утврден во ставот 3 на овој член, му престанува мандатот на директор.

(5) Оспособување на кандидати за директори на јавните средни училишта и полагањето на испитот по успешно завршената обука го врши Државниот испитен центар, согласно со закон.

(6) Програмата за подготвување и полагање испит за директори и начинот на спроведувањето на испитот ги пропишува министерот на предлог на Државниот испитен центар.

(7) На кандидатот кој го положил испитот за директор му се издава уверение.

(8) Формата и содржината на уверението за положен испит за директор на јавно средно училиште ги пропишува министерот.

(9) Трошоците за подготовката на кандидатот за полагање на испит за директор и трошоците за полагање на испит за директор паѓаат на товар на кандидатот кој е должен да ги уплати на соодветна сметка на Државниот испитен центар.

(10) Мандатот на директорот на јавното средно училиште трае четири години со можност за уште еден последователен мандат во истото училиште.

(11) Директорот на општинското средно училиште се избира и разрешува од градоначалникот на општината, согласно со овој закон.

(12) Директорот на средното училиште на Градот Скопје се избира и разрешува од градоначалникот на Градот Скопје, согласно со овој закон.

(13) Директорот на државното средно училиште се избира и разрешува од  училишниот  одбор, по претходна согласност од Министерството, согласно со овој закон.